Агенцијата за заштита на правото на слободен пристап до информациите од јавен карактер, врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 106 став 2 и став 3 од Законот за општата управна постапка (“Службен весник на Република Македонија“ бр.124/2015), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од В.Р., поднесена против Решение на СОТУ „Ѓорѓи Наумов“ - Битола, по предметот Барање за пристап до информации од јавен карактер, на 30.11.2022 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од В.Р., поднесена против Решение на СОТУ „Ѓорѓи Наумов“ - Битола, заведена во Агенцијата под бр.08-292 на 14.11.2022 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Како што е наведено во Жалбата, В.Р., на 20.10.2022 година поднел Барање за пристап до информации од јавен карактер до СОТУ „Ѓорѓи Наумов“ – Битола, заведено, по предметот Барање за пристап до информации од јавен карактер, со кое побарал по пошта или по е-маил да му се достават „писмена изјава или фотокопија од соодветен документ“:

“Барам од СОТУ „Ѓорѓи Наумов“ – Битола како имател на информацијата од јавен карактер да ми достави информација дали пред Наставничкиот совет кој е одржан на ден 09.08.2022 год. се одржани состаноци на машинскиот и електротехничкиот стручен актив и дали на истите се предложени и усвоени предлог кандидати за член во Училишниот одбор на местото на в.д. директорот Жанета Сервини. Ако истите се одржани барам да ми се достават копии од записниците направени за време на стручните активи со листа на присутните наставници со наведен датум кога биле одржани.“

Постапувајќи по оваа Барање, Имателот на информации на 09.11.2022 година до Барателот доставил Решение бр.03-481/2, каде е наведено дека: „Во врска со барањето информација од јавен карактер од барателот на информацијата Владимир Роме, препратено со електронска адреса ......од 20.10.2022 година, а архивирано во училиштето со бр.03-481/1 од 21.10.2022 година, имателот на информацијата .....Ви ја доставува информацијата по ова прашање постапувано е од страна на Државниот просветен инспекторат и Државниот трудов инспекторат...“. Во прилог го доставил и дописот насловен до Владимир Роме, во кој е наведено дека: „Средното општинско техничко училиште ...Ви ја доставува бараната информација – број на наставници кои заклучно со 09.08.2022 година требало да бидат присутни на работно место во училиштето.“

Незадоволен од добиениот Одговор, Барателот на информацијата, на 14.11.2022 година поднесе Жалба до Агенцијата, заведена во архивата на Агенцијата под бр.08-292. Во Жалбата наведено е дека: “...Од приложениот докази јасно може да видите дека имателот на информацијата одбива да ми ја даде истата со образложение кое воопшто не соодветствува на Барањето.“

Агенција, преку е-маил заведен под бр.08-292 од 15.11.2022 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 21.11.2022 година по електронски пат до Агенцијата достави допис бр.03-481/5-1 од 21.11.2022 година, во кој е наведено дека: „...Истовремен до имателот на информации...е доставено повторно барање од Владимир Роме бр.03-481/4 од 14.11.2022 година со исто барање дали пред Наставничкиот совет кој е одржан на ден ....Бидејќи имателот на информации СОТУ „Ѓорѓи Наумов“ Битола, навремено одговори по неговото повторно барање за информација од јавен карактер, Ве информираме дека со тоа нема потреба од одговор на жалба.“ Во прилог достави Решение бр.03-481/4-1 од 21.11.2022 година, во кое наведува дека: „....имателот на информација СОУТУ „Ѓорѓи Наумов“ од Битола Ви ја доставува информацијата пред Наставничкиот совет од 09.08.2022 година, состаноци на машинскиот и електротехничкиот стручен актив, не се одржани бидејќи не сме законски обврзани за тоа....“.

На 30.11.2022 година Барателот на информации, до Агенцијата достави емаил, на кој наведува дека: Во меѓувреме добив информација која не е соодветна на бараната но....жалбата против СОТУ „Ѓорѓи Наумов“ – Битола ја повлекувам“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**